Jotkut kansanedustajat kehtaavat inkuttaa, että hyvätuloisten on osallistuttavat talkoisiin. Kannattaisi ehkä ottaa ensin selville, miten asiat todellisuudessa ovat ennen kuin moisia möläyttelee.

Valtion velka on siirrettyä verotusta. Millään muulla tavalla lainattuja rahoja ei koskaan voida maksaa takaisin kuin keräämällä entistä enemmän veroja. Jolloin looginen johtopäätös on se, että hyväosaisethan siitä velasta joutuvat suurimman osan maksamaan, kun meillä on tämä progressiivinen verotus. Eli kansanedustajat vippaavat holtittomasti rahaa hyväosaisten piikkiin ja vaativat heiltä sen lisäksi vuosi vuodelta myös enemmän veroja.

Toisella tavalla asian voi ilmaista kertomalla, että viidennes tulonsaajista maksaa yli puolet veroista. Eli lopuille kahdeksallekymmenelle prosentille jää se vajaa toinen puoli. Että kyllä ne kaksikymmentä prosenttia ovat niska limassa talkoissa mukana jo nyt.

Asia, jota kansanedustajat myös tahallaan vääristelevät on se, mitä he kertovat valtionvelan koosta. Ei sitä pidä koskaan ilmaista kansalaista kohden, vaan se pitää ilmaista tulevaisuuden maksumiestä kohden. Ne, joiden palkan maksaa yhteiskunta (kuten esim. kansanedustajat), eivät voi velanmaksuun osallistua. Jos voisivat, niin valtiohan voisi silloin maksaa muutkin verot. Se pitää jakaa yksityisen työnantajan palveluksessa olevien määrällä, sillä he sen maksavat. Kun valtion velka lasketaan per todellinen maksaja luku pomppaa seitsemästätoistatuhannesta kahdeksaankymmeneenviiteentuhanteen. Että sen verran on lapsillasi maksettavaa muiden verojen päälle, kun työuransa aloittavat.

Tein myös laskelman nettoveronmaksajista eli niistä, jotka ehtivät elinaikanaan maksaa yhteiskunnalta saamansa palvelut takaisin veroina. Akateemisesti koulutettu perhe, joilla on kaksi lasta maksaa elämänsä ensimmäistä kertaa nettoveroja neljäkymmentäkolmevuotiaana. Edellyttäen että valmistuvat ohjeajassa ja saavat koulutustaan vastaavan työpaikan yksityisen työnantajan palveluksessa. Jos valmistuvat vasta kolmekymppisinä ensimmäisen nettoveroeuronsa he maksavat vasta viisikymmenvuotisjuhliensa jälkeen. Senkin edellytyksenä on se, että osaavat pysyä terveinä ja viettävät muutoinkin kohtuullista elämää.

Kun ottaa Tilastokeskuksen tilastot käyttöön ja raapustaa lukuja Klubi-askin kanteen, niin hämmästyy. Reippaasti yli puolet Suomen kansalaisista ei elämänsä aikana maksa nettoveroa senttiäkään. Ei kai sitten ole kovin suuri ihme, ettei julkisia menoja saada kuriin. Sellaista tämä demokratia on, että ne, jotka eivät elämänsä aikana osallistu hyvinvoinnin maksamiseen eurollakaan, vaativat joka vuosi aina vain lisää ja haukkuvat rahaa saatuaan ne, jotka maksavat koko lystin.

Enpä siis usko, että minihallitusneuvotteluissa asia miksikään muuttuisi. Korottavat maksumiesten veroja ja jakavat saamamiehille entistä enemmän.